**Egy karszalagnyi a nyár legjavából – Kapuzárási Piknik fesztivál a Budapest Parkban**

**A Budapest Parkban egészen szeptember végéig tombol a nyár, amit egy hatalmas fesztivállal, a Kapuzárási Piknikkel búcsúztatnak öt napon keresztül, a legnépszerűbb hazai zenekarokkal és egy izgalmas sztárvendéggel, a brit slágergyáros Example-el szeptember 21. és 25. között.**

A Budapest Parkban olyan, mintha állandóan fesztivál lenne: zörög a talpunk alatt a deszkapadló, felettünk a csillagok, kezünkben a hideg csapolt sör vagy egy jó fröccs, a színpadon a legnagyobb hazaiak és külföldiek váltják egymást nap, mint nap, mindeközben pedig ki sem tettük a lábunkat Budapestről, csak épp egy kicsit a hétköznapokból. Egy felejthetetlen nyár pedig nem érhet csak úgy véget, így öt napon keresztül gyűjthetjük még parkos élményeinket, melyben olyan előadók lesznek segítségünkre, mint Péterfy Bori és a Love Band, a Brains, a Vad Fruttik, a Punnany Massif és Example.

De haladjunk sorban. A fesztivál nyitónapján, szeptember 21-én Péterfy Bori és a Love Band játszik szeret nem szeretet a színpadon. A zenekar itt mutatta be júliusban Szédülés című új lemezét, most pedig visszatérnek, hogy ezt az őszi estét is felforrósítják, amiben a karizmatikus Minda Endre (Black Bartók), Lovasi András (Kispál és a Borz, Kiscsillag), Henri Gonzo (Fran Palermo), a fél Supernem zenekar és Egyedi Péter (Óriás), is segítségükre lesz. Sőt, utóbbi nemcsak egy közös zenélés erejéig tűnik fel a színpadon, az Óriással előzenekarként is gondoskodik a jó hangulatról.

A következő napon a Brains koncertjén vethetjük bele magunkat a tömegbe, akik élő drum and bass muzsikájukkal jobban megmozgatják a közönséget, mint bármilyen aerobic tréner, de, hogy biztos legyen a másnapi izomláz, előttük a Pannonia Allstars Ska Orchestra koncertjén kapkodhatjuk égig a lábakat.

Pénteken nem árt a szívek fölött a biztonsági öv, ugyanis a Vad Fruttik visz minket sötét mélyekbe és megváltó magaslatokba, a katarzis garantált. A Vad Fruttiknak ráadásul nem csak nyár, de Budapest évzáró koncertjük is lesz a mostani parkos fellépés. A ráhangolódásról a szívet tépő dallamok mesterei, az Esti Kornél játszik.

Szinte már hagyomány, hogy a Punnany Massif a nyarat a Parkban búcsúztatja. A csapat ráadásul idén pár fesztivált leszámítva csakis itt lépett színpadra, a nyarat pedig rendhagyó módon engedik útjára: elhívják az összes olyan előadót, akivel valaha is együtt játszottak, hogy egy őrületes estén idézzék fel a szezon legjobb pillanatait. A Punnany előtt a bájos Marge és zenekara melegít be.

Az abszolút „end showról” azonban Example gondoskodik idén. A neves brit producer, énekesnek olyan slágereket köszönhetünk, mint a Changed the Way You Kiss Me, a What We Made vagy a Chasing The Sun, jelenleg pedig gőzerővel dolgozik hatodik albumán, melyről ízelítőként nemrég mutatta be a Latert, így szeptember 25-én már erre is bulizhatunk. Example előtt JumoDaddy (Play Me Records, Monstercat) & Friends fűti fel a terepet, MC Kemon, Sena Sagadu, Lábas Viki, Horváth Boldi és egy meglepetés MC társaságában, az afterpartyról pedig Edo Denova és DJ Gomes gondoskodik. A legnagyobb nyárbúcsúztatón Európa legnagyobb szabadtéri szórakozóhelyén.

További információk és jegyvásárlás:

https://www.facebook.com/budapestpark/events